***Župa Presvetog Srca Isusova,* Palmotićeva 31, Zagreb**

**ŽUPNI LISTIĆ broj 411**

Nedjelja, 17. rujna 2023.

**24. NEDJELJA KROZ GODINU**

**Evanđelje: Mt 18, 21-35**

U ono vrijeme: Petar pristupi Isusu i reče: »Gospodine, koliko puta da oprostim bratu svomu ako se ogriješi o mene? Do sedam puta?« Kaže mu Isus: »Ne kažem ti do sedam puta, nego do sedamdeset puta sedam.«

»Stoga je kraljevstvo nebesko kao kad kralj odluči urediti račune sa slugama. Kad započe obračunavati, dovedoše mu jednoga koji mu dugovaše deset tisuća talenata. Kako nije imao odakle vratiti, zapovjedi gospodar da se proda on, žena mu i djeca i sve što ima te se podmiri dug. Nato sluga padne ničice preda nj govoreći: ’Strpljenja imaj sa mnom, i sve ću ti vratiti.’ Gospodar se smilova tomu sluzi, otpusti ga i dug mu oprosti. A kad taj isti sluga izađe, naiđe na jednoga svoga druga koji mu dugovaše sto denara. Uhvati ga i stane ga daviti govoreći: ’Vrati što si dužan!’ Drug padne preda nj i stane ga zaklinjati: ’Strpljenja imaj sa mnom i vratit ću ti.’ Ali on ne htjede, nego ode i baci ga u tamnicu dok mu ne vrati duga.

Kad njegovi drugovi vidješe što se dogodilo, silno ražalošćeni odoše i sve to dojaviše gospodaru. Tada ga gospodar dozva i reče mu: ’Slugo opaki, sav sam ti onaj dug oprostio jer si me zamolio. Nije li trebalo da se i ti smiluješ svome drugu, kao što sam se i ja tebi smilovao?’ I gospodar ga, rasrđen, preda mučiteljima dok mu ne vrati svega duga. Tako će i Otac moj nebeski učiniti s vama ako svatko od srca ne oprosti svomu bratu.«

**Župnikov komentar:**

U ovom evanđelju opet se Petar postavlja kao glasnogovornik zajednice te postavlja pitanje o praštanju. Možda se Petrovo pitanje i Isusov odgovor oslanjaju na Lamekovu osvetničku pjesmu iz Knjige postanka: „Ako će Kajin biti osvećen sedmerostruko, Lamek će sedamdeset i sedam puta“ (4, 24). Sigurno pozivanje na broj sedam uključuje jedno savršenstvo, a Isusov izraz znači bezbroj puta.

Isus je osjetio kao da to za Petra i apostole nije bilo dovoljno, pa malo prije toga ih je podučavao kako treba vršiti bratsku opomenu (18, 15-17) i tko je najveći stavljajući im jedno dijete za uzor (18, 1-5). Zato Isus daje učenicima primjer kako Otac nebeski nama oprašta i koliko su naša praštanja „sitna“ kad gledamo uvrede bližnjega, od onoga koliko mi vrijeđamo Boga i ne uzvraćamo njegovu ljubav.

Možda je Petrovo pitanje posljedica stanja u njihovoj zajednici i Petrova odnosa s nekim kojemu mora stalno praštati, pa je i njemu dojadilo. Možda su to Zebedejevi sinovi koje i majka gura naprijed, ili je to Juda koji je imao novce. Svakako je Isus, poznavajući dobro svakoga iznutra, Petru odgovorio da mora uvijek praštati i da u tome nema znaka „stop“.

Mi se moramo zapitati: Kakvi su naši odnosi s drugim ljudima i jesmo li slični sluzi kome je puno oprošteno, a on onda neće da oprosti sitnicu? Promatramo li uvrede koje mi nanosimo drugima kao beznačajne, a one koje drugi nanose nama pretvaramo u prave drame? Jesam li svima oprostio u zajednici u kojoj sada živim, u kojoj radim, u koju sam se vratio ili još uvijek nosim u sebi nešto što nije raščišćeno? Svakako bi na popčetku školske godine i kad zazivam Duha Svetoga za njega trebalo i napraviti mjesta i osloboditi ulaz. Današnja nedjelja te potiče da to učiniš s lozinkom: „Oprosti...“

|  |
| --- |
| **O B A V I J E S T I** |

U ponedjeljak u 20 sati molimo Krunicu na **Kamenitim vratima** pa sve pozivamo da nam se pridruže, jer molimo za obitelji naše župe.

U srijedu je **Dan p. Ante Gabrića**, našeg misionara u Indiji, pa će tom zgodom sv. Misu u 18.30 predvoditi don Boris Dabo misionar u Zambiji, a svećenik krčke biskupije.

U subotu su **kratre**, ali i **Dan kada molimo za sve dobročinitelje obnove** te se **spominjemo naše pokojne župljanke Anamarije Carević**, a to će posebno biti pod večernjom sv. Misom u 18.30.

**Raspored predškolskog, školskog, vjeronauka za Prvopričesnike, Krizmanike i odrasle** možete vidjeti na oglasnoj ploči, a ako se netko još nije prijavio za Prvu pričest ili Krizmu neka učini to što prije. Krizmanici sljedeći tjedan neće imati vjeronauk jer su na ekskurziji. **Odrasli za krštenje** neka se prijave do kraja rujna ili u sakristiju, ili u župni ured.

Novosti od ove godine su **ministranti** sa svojim sastankom u subotu u 15.00 sati, zatim **čitači** za Misu u subotu u 17.00 sati pod vodstvom p. Nike Bilića. Za taj susret – **liturgijsko-biblijski** – prvenstveno pozivamo sve one koji čitaju, jer će to biti i vježba, ali pozivamo i one koji se zanimaju za Bibliju, jer će susret imati i vrijeme za tumačenje i za molitvu.

Poslužite se **katoličkim tiskom**, novim brojem Glasa Koncila, Glasnikom Srca Isusova i Marijina te našim **Župnim listićem**.

|  |  |
| --- | --- |
| NEDJELJA 17.9. | **24. NEDJELJA KROZ GODINU „A“** |
| Srijeda 20.9. | Sv. Andrija Kim Taegon i drug. mučenici; spomendan |
| Četvrtak 21.9. | SV. MATEJ, APOSTOL I EVANĐELIST; BLAGDAN |
| Subota 23.9. | Jesenske kvatre: Za svećenička i redovnička zvanja te  kršćansku izgradnju mladeži |
| NEDJELJA, 24.9. | **25. NEDJELJA KROZ GODINU „A“** |

**SV. MISE ISPOVIJEDANJE**

|  |  |
| --- | --- |
| **NEDJELJA**  **17. 9. 2023.** | **RADNI TJEDAN**  **18.9. – 23. 9.** |
| 8.00: P.PETRIČEVIĆ | 7.00: P. SKELIN | |
| 9.30: P.BALATINAC | 8.00: P. ŠTANFEL | |
| 11.00: P. BILIĆ  12.15: P. VLAH | 9.00: P. PETRIČEVIĆ  12.00: P. BIJELIĆ | |
|  |  | |
| 17.00: P. ŠTAMBUK | 18.30: P. BALATINAC | |
| 19.00: P. SKELIN |  |

|  |  |
| --- | --- |
| **NEDJELJA**  **17. 9. 2023.** | **RADNI TJEDAN**  **18.9. – 21. 9.** |
| 7.30 – 13.00 | 6.30 – 09.30 |
| 16.30 – 19.30 | 11.00 – 12.30  18.00 – 19.30 |

|  |
| --- |
| **MANJE JE VIŠE (LAIČKA KOLUMNICA [364])** |

**ZAZIV DUHA SVETOGA**

Dragi župljani i župljanke, kako nam je već svima dobro znano, prije dva tjedna započela je nova školska godina za sve osnovnoškolce i srednjoškolce, a danas ćemo zazvati Duha Svetoga za blagoslov u nadolazećim izazovima. Svake godine iznova kreće taj ciklus učenja, druženja i testova nakon pozamašne ljetne stanke uživanja. Neki su se našli pred većim izazovima zbog dolaska u srednju školu gdje se sad moraju prilagoditi novim prijateljima, profesorima, predmetima... Povrh svih učeničkih zadataka, muka i briga, najbitnija je okolina koja nas okružuje i zato moramo izrazito paziti pri odabiru prijatelja. Ne samo da moramo biti oprezni da ne upadnemo u loše društvo, već moramo njegovati prijateljske odnose poput biljke koju treba svakodnevno zalijevati. U svakome je odnosu najbitniji razgovor kao temelj međusobnog razumijevanja, a znamo kako nekad zna biti iznimno teško saslušati i razumjeti drugoga pa se kao posljedica toga često događaju razni konflikti i svađe. U današnjem smo prvom čitanju čuli kako Isus kaže da ne smijemo gajiti mržnju prema našim bližnjima već moramo biti milosrdni i dobrostivi jer ćemo samo tako doći u kraljevstvo nebesko. Neka nam te riječi budu pouka da se u teškim trenucima prijateljstva sjetimo biti pravi navjestitelji evanđelja koji se uvijek mogu zamisliti u ,,tuđim cipelama’’ i razumjeti bližnjega.

Iva Smolčić

RASPORED VJERONAUKA U ŽUPI 2023./2024.

|  |  |  |  |
| --- | --- | --- | --- |
| **DOB** | **DAN** | **VRIJEME** | **POUČAVA** |
| **Predškolci** | Ponedjeljak | **17.00** | S. Marijela |
| **1. i 2.** razred | Srijeda | **17.00** | S. Marijela |
| **3.** razred **(prvopričesnici)** | Četvrtak | **17.00** | S. Marijela |
| **3.** razred **(prvopričesnici)** | Petak | **16.00** | S. Marijela |
| **4.** razred | Petak | **17.00** | S. Marijela |
| **5.** razred | Utorak | **17.00** | S. Marijela |
| **6. i 7**. razred | Petak | **16.00** | P. Petričević |
| **8.** razred **(krizmanici)** | Utorak  Srijeda | **16.00**  **16.00** | P. Petričević |
| **Srednjoškolci** – PRIJAVA | Do nedjelje 17. 9. | **Nakon sv. Misa u sakristiji** | P. Skelin i SKAC |
| **Vjeronauk za odrasle** - PRIJAVA | Do 30. 9. | **Nakon sv. Misa u sakristiji** | P. Štambuk |

Napomena: Ovo je privremeni raspored koji se može još mijenjati i korigirati!

Izdaje župa Presvetog Srca Isusova, Palmotićeva 31, Zagreb,

tel. 01/210 4451, zupalma@email.t-com.hr, godina: IX, <http://www.zupa-presvetog-srca-isusova.hr/>